《宫墙树》
元代·刘崧

宫墙树，乃是青青柏。劲直由来气拂云，坚刚况复心如铁。

枝间岂少王裒泪，土中定有苌弘血。事往空遗国士悲，年深尚记乡人说。

宫墙柏，何青青，千古万古遗精灵。宫墙若倾柏树折，府君之名应不灭。

作者简介：（1321—1381）元末明初江西泰和人，原名楚，字子高。洪武三年举经明行修，授兵部职方司郎中，迁北平按察司副使。坐事谪输作，寻放归。十三年召拜礼部侍郎，擢吏部尚书。寻致仕归。次年，复征为国子司业，卒于官。谥恭介。博学工诗，江西人宗之为西江派。有《北平八府志》、《槎翁诗文集》、《职方集》。